കടല് കയറിയപ്പോള് ഭക്ഷണം പോലും കൊടുക്കാന് സമ്മതിക്കാതെ മാര്ക്സിസ്റ്റ് ധാര്ഷ്ട്യം തങ്ങളുടെ ദുരിതത്തിന് അറുതി വരുത്തണമെന്ന ആവശ്യവുമായി ജനങ്ങള് ചെല്ലാനം പഞ്ചായത്ത് ട്വന്റി 20 ഭരിക്കാനൊരുങ്ങുന്നത് ജനവികാരം കണക്കിലെടുത്ത് ചെല്ലാനം: എറണാകുളം ചെല്ലാനം പഞ്ചായത്തില് യുഡിഎഫുമായി സഖ്യം ചേരാനൊരുങ്ങി ട്വന്റി20. സിപിഎം ഭരിക്കുന്ന പഞ്ചായത്തില് ഭരണം പിടിച്ചെടുക്കാനാണ് ട്വന്റി20 യും കോണ്ഗ്രസ്സും കൈകോര്ക്കുന്നത്. ഇതിനെ കുറിച്ച് ചര്ച്ച ചെയ്യാന് ട്വന്റി20 നേതാക്കള് ഡിസിസി ഓഫീസിലെത്തി. അടുത്തയാഴ്ച പ്രസിഡന്റിനെതിരെ അവിശ്വാസ പ്രമേയത്തിന് നോട്ടീസ് നല്കുമെന്നാണ് റിപ്പോര്ട്ടുകള്. തിരഞ്ഞെടുപ്പ് സമയത്ത് മറ്റൊരു രാഷ്ട്രീയ പാര്ട്ടിയുമായും സഹകരിക്കില്ലെന്നും ഒരു പാര്ട്ടിയെയും പിന്തുണയ്ക്കില്ലെന്നും ട്വന്റി20 വ്യക്തമാക്കിയിരുന്നു. തെരഞ്ഞെടുപ്പില് മികച്ച പ്രകടനമാണ് പാര്ട്ടി കാഴ്ച്ചവെച്ചതും. എന്നാല്, ആരുടെയും പിന്തുണ വേണ്ടെന്നും ആരെയും പിന്തുണക്കുന്നില്ലെന്നുമുള്ള മുന് നിലപാടില് ട്വന്റി് 20 ഉറച്ചു നിന്നതോടെയാണ് പഞ്ചായത്ത് ഭരണസമിതിയിലെ ന്യൂനപക്ഷമായ സിപിഎം അധികാരത്തിലേറിയത്. ചെല്ലാനത്തെ ഏറ്റവും വലിയ പ്രശ്നം ആയ കടല്ക്ഷോഭം നേരിടുന്നതില് നാളിതുവരെയായിട്ടും യാതൊരുവിധ നടപടികളും ഉണ്ടാകാത്തതില് പ്രതിഷേധിച്ചാണ് ജനകീയകൂട്ടായ്മ രൂപമെടുക്കുന്നത്. കിഴക്കമ്ബലത്തെ പോലെ പിന്തുണയ്ക്കാന് വന്കിടകമ്ബനികളോ കോര്പ്പറേറ്റുകളോ ഉണ്ടായില്ല. മത്സ്യത്തൊഴിലാളികളും ദിവസക്കൂലി ക്കാരായ തൊഴിലാളികളും വിദ്യാര്ത്ഥികളും വീട്ടമ്മമാരും ചേരുന്ന ജനത ഈ കൂട്ടായ്മയില് പങ്കാളികളായി .സാമൂഹ്യ പ്രവര്ത്തകനായ പവിഴം ബിജുവാണ് കൂട്ടായ്മയുടെ പ്രസിഡന്റ് . ഒപ്പം പിന്തുണയ്ക്കാന് നിരവധി പേരും എത്തി . ഓരോ വാര്ഡുകള് കേന്ദ്രീകരിച്ചും വാട്ട്സപ്പ് കൂട്ടായ്മകള് തുടങ്ങുകയും ഈ കൂട്ടായ്മയോട് അവരുടെ ജനകീയ വിഷയങ്ങള് മുന്നോട്ടു വയ്ക്കുവാന് നിര്ദ്ദേശിക്കുകയും ചെയ്തു . തിരഞ്ഞെടുപ്പ് മുന്നില് കണ്ടുകൊണ്ട് തന്നെയായിരുന്നു പ്രവര്ത്തനം . ഓരോ വാര്ഡിലും മത്സരിക്കുവാന് അഞ്ചുപേരുടെ പട്ടിക തയ്യാറാക്കുകയും അവരില്നിന്ന് ഒരാളെ തിരഞ്ഞെടുക്കാന് വാര്ഡിലുള്ളവരെ തന്നെ ചുമതലപ്പെടുത്തുകയും ചെയ്തു. തികച്ചും ജനാധിപത്യപരമായി തന്നെ സ്ഥാനാര്ത്ഥിയെ തിരഞ്ഞെടുക്കല് പൂര്ത്തിയാക്കി . ഇതു തന്നെയായിരുന്നു ചെല്ലാനത്തെ വിജയത്തിന്റെ രഹസ്യവും . ഇടത് വലത് മുന്നണികളെ എട്ടു സീറ്റുകളില് തറപറ്റിക്കാന് ട്വന്റി 20 കഴിഞ്ഞു. അത്രയും സീറ്റുകളില് തന്നെ മികച്ച പ്രകടനവുമായി രണ്ടാമത് എത്തുകയും ചെയ്തു. അക്ഷരാര്ത്ഥത്തില് വലിയ വിജയമാണ് ഈ കൂട്ടായ്മ പഞ്ചായത്തില് ഒന്നാകെ നേടിയെടുത്തത്. കഴിഞ്ഞ തവണയുണ്ടായ കടല്ക്ഷോഭത്തില് വീണ്ടും ചെല്ലാനം വെള്ളത്തില് മുങ്ങിയപ്പോള് ട്വന്റി 20 പ്രവര്ത്തകര് ജനങ്ങള്ക്ക് ഭക്ഷവും വസ്ത്രവുമായി എത്തിയിരുന്നു. എന്നാല്, ഇവ വിതരണം ചെയ്യാന് നിലവിലെ പഞ്ചായത്ത് പ്രസിഡന്റ് അനുവദിച്ചില്ല. ഇത് വലിയ വിവാദമായിരുന്നു. സിപിഎം അനുകൂലികളായ ആളുകള് പോലും ഇതിനെതിരെ രംഗത്തെത്തിയിരുന്നു. ഇതേ തുടര്ന്നാണ് പഞ്ചായത്ത് ഭരണം ട്വന്റി 20 ഏറ്റെടുക്കണം എന്ന വികാരം ജനങ്ങള് തന്നെ പ്രകടിപ്പിച്ചത്. ഇതേ തുടര്ന്നാണ് പാര്ട്ടി മുന് നിലപാടില് നിന്നും പിന്നോട്ട് പോകുന്നത്. എട്ട് കൗണ്സിലര്മാരാണ് ചെല്ലാനം പഞ്ചായത്തില് ട്വന്റി20 ക്കുള്ളത്. 9 കൗണ്സിലര്മാര് ഉള്ള എല്ഡിഎഫാണ് ഭരണം പിടിച്ചത്. യുഡിഎഫിന് നാല് കൗണ്സിലര് ഉണ്ടെങ്കിലും അന്ന് വിട്ടുനിന്നതിനാലാണ് ഭൂരിപക്ഷം നേടിയ എല്ഡിഎഫ് ഭരണം നേടിയത്. അവിശ്വാസ പ്രമേയം അവതരിപ്പിച്ച് നിലവിലെ സിപിഎം ഭരണം മാറ്റി പകരം ട്വന്റി20 ഭരണത്തിലേറാനാണ് ശ്രമിക്കുന്നത്. പ്രസിഡന്റ് സ്ഥാനം ട്വന്റി20 ക്കും വൈസ് പ്രസിഡന്റ് സ്ഥാനം കോണ്ഗ്രസിനും എന്ന ഉപാധിയിലാണ് ധാരണയായത്. ചെല്ലാനത്ത്കാരുടെ ദുരിതം ആയ കടല്ക്ഷോഭത്തിന് ശാശ്വതമായ പരിഹാരം ഉണ്ടാക്കാനുള്ള നടപടികള് നേടിയെടുക്കുക എന്ന ഒറ്റ ലക്ഷ്യമാണ് കൂട്ടായ്മയ്ക്ക് മുന്നിലുള്ളത് . അത് തിരിച്ചറിഞ്ഞു കൊണ്ട് തന്നെയാണ് ആണ് തീരദേശത്തെ ജനങ്ങള് ഒന്നടങ്കം ട്വന്റി20 ക്ക് പിന്തുണ പ്രഖ്യാപിച്ചതും. എന്താണ് ട്വന്റി 20? 2015ലെ തദ്ദേശ തിരഞ്ഞെടുപ്പില് കുന്നത്തുനാട് നിയമസഭാ മണ്ഡലത്തില് ഉള്പ്പെട്ട കിഴക്കമ്ബലം പഞ്ചായത്തില് ഭരണത്തിലേറിയ സംഘടനയാണ് ട്വന്റി 20. 19 വാര്ഡില് 17 ലും ജയിച്ച് അധികാരത്തില് വന്ന ട്വന്റി 20 അഞ്ചു വര്ഷംകൊണ്ടു പഞ്ചായത്തിനെയാകെ മാറ്റിമറിച്ചു. റോഡുകള്, പാലങ്ങള്, ഭരണരീതികള്, ക്ഷേമ പ്രവര്ത്തനങ്ങള് എന്നിങ്ങനെ ഒട്ടേറെ കാര്യങ്ങള്. 2020ലെ തിരഞ്ഞെടുപ്പില് കിഴക്കമ്ബലത്തിനു പുറമെ വേറെ 3 പഞ്ചായത്തുകളില് കൂടി ഭരണം പിടിച്ചു. അതും പ്രതിപക്ഷത്തിനു നാമമാത്രമായ അംഗങ്ങളെ മാത്രം നല്കിക്കൊണ്ട്. വേറൊരു പഞ്ചായത്തില് പ്രധാന പ്രതിപക്ഷമായി. ഈ പഞ്ചായത്തുകള് ഉള്പ്പെടുന്ന ബ്ലോക്ക്, ജില്ലാ പഞ്ചായത്തു ഡിവിഷനുകളിലും ജയിച്ചു. കിഴക്കമ്ബലം മോഡല് ആയിരുന്നു ഈ വിജയത്തിന്റെ അടിസ്ഥാനം. Tags